“ANC party se ou slagspreuk, ‘A better life for all’, bly slegs dit – ’n slagspreuk”: 55,5% van die Suid-Afrika se bevolking is in armoede gedompel weens finansiële ongelykheid | SAUK.co.za - Nuus.info
Dit is luidens Oxfam se jongste verslag oor wêreldwye finansiële ongelykheid, wat Maandag uitgereik is.
Die verslag wys dat die rykste 26 individue ter wêreld nou net so ryk is soos die armste 3,8 miljard mense.
Op die plaaslike bekendstelling van die internasionale verslag Maandag by Oxfam Suid-Afrika in Johannesburg het adv. Louisa Zondo, ’n raadslid van Oxfam SA, gesê dat ongelykheid nou “buite beheer” is.
“Die verbysterende en toenemende vlakke van ongelykheid in Suid-Afrika, én die wêreld, doen skade aan ons ekonomieë en stook openbare woede.”
Oxfam se posisie is dat dit regerings is wat die krisis laat ontvou, hoofsaaklik deur nie die superrykes genoegsaam te belas nie.
Die verslag wys daarop dat die wêreld se rykstes in 2018 hul rykdom met $2,5 miljard per dag vermeerder het, terwyl die armste helfte van die wêreldbevolking 11% armer geword het.
“Dit is ’n simptoom van ’n chronies gebreekte stelsel,” sê die verslag.
Basani Baloyi, ’n lid van Oxfam SA, sê dat die ongelooflike agteruitgang in maatskaplik-ekonomiese ontwikkeling “nie langer geduld kan word nie”.
Daar is hele en toenemende generasies wat bo ’n metaforiese graf gebore word, en dan hul hele lewe daar spandeer sonder dienste of sorg. Hul woede gaan net aanhou groei.
Basani Baloyi van Oxfam
“Soos ons nou nog ’n nasionale verkiesingsjaar betree, is daar min om oor fees te vier in terme van ons prestasies sedert die laaste verkiesing.
“Die regerende party se ou slagspreuk, ‘A better life for all’, bly slegs dit – ’n slagspreuk.”
Om die noodsaaklike verandering te bewerkstellig “wat net nie meer kan wag nie”, moet die rykes nie net meer doeltreffend belas word nie, maar doodeenvoudig méér.
“Die maniere waarop die superrykes in staat gestel word om selfs groter winste te akkumuleer hou net aan om te groei, en gaan gepaard met die laagste belastingtariewe wat hulle in dekades gehad het.
“In Suid-Afrika gaan ’n minimum van R7 miljard per jaar verlore as gevolg van winsverskuiwing wat ingespan word om belasting te ontduik,” sê Oxfam in ’n verklaring. Navorsing deur die organisasie Southern Africa – Towards Inclusive Economic Development (SA-TIED) het onlangs bevind R7 miljard se belasting gaan vir die staatskas verlore weens winsverskuiwing en nóg R1 miljard weens bedrieglike oordragprysbepaling. Winsverskuiwing kan soms wetlik gedoen word, maar bedrieglike oordragprysbepaling is onwettig.
Die regerende party se ou slagspreuk, ‘A better life for all’, bly slegs dit – ’n slagspreuk.
Met die invordering van dié geld, asook Oxfam se aanbeveling van ’n welvaartbelasting van 0,5% tot 1%, kan openbare dienste uiteindelik ongelykheid en armoede begin takel.
“Om maatskaplike beskerming te versterk moet dienslewering nie net verbeter word nie, die winsmotief agter openbare dienste en goedere soos water-, elektrisiteit- en grootskaalse infrastruktuur-voorsiening moet verwyder word,” sê Sipho Mtathi, uitvoerende direkteur van Oxfam SA.
“Ons moet in gedagte hou dat dit uiteindelik slegs moontlik sal wees wanneer regerings die gebroke ekonomiese stelsel regstel wat hierdie onregverdige uitkomste veroorsaak,” sê hy.
“Vandag staan die korporatiewe belastingkoers op slegs 28%, maar selfs tydens apartheid was dié koers 50%,” het Baloyi genoem.
“Daar is hele en toenemende generasies wat bo ’n metaforiese graf gebore word, en dan hul hele lewe daar spandeer sonder dienste of sorg.
“Hul woede gaan net aanhou groei.”
« Swart motor bestuurder put genot uit deur blanke bedelaar te verneder wat vir R2 vra om kos te koop – My voorvaders sal my doodmaak as ek R2 vir ‘n witman gee” en “Wat van die geslag swartes wat julle uitgemoor het?”
Rou riool saam met bloed vloei tans in Nylriver weens die ANC-beheerde Modimolle-Mookgophong-plaaslike munisipaliteit se riool-infrastruktuur wat nie in ‘n werkende toestand is nie weens ‘n gebrek aan onderhoud »